b'\n_START_ARTICLE_\nJo\xc5\xbee Ciperle\n_START_SECTION_\n\xc5\xbdivljenje in delo\n_START_PARAGRAPH_\nPo diplomi 1972 na ljubljanski Filozofski fakulteti je prav tam leta 1999 tudi doktoriral. V letih 1972\xe2\x88\x921995 je bil zaposlen v Slovenskem \xc5\xa1olskem muzeju v Ljubljani, od leta 1990 dalje kot muzejski svetovalec. Od leta 1996 do upokojitve ob koncu leta 2013 pa je vodil arhivsko-muzejsko slu\xc5\xbebo Univerze v Ljubljani (Zgodovinski arhiv in muzej Univerze v Ljubljani)._NEWLINE_V raziskovalnem delu se je posvetil prou\xc4\x8devanju zgodovine \xc5\xa1olstva in pedagogike, predvsem preteklosti gimnazijskega, visoko\xc5\xa1olskega in univerzitetnega \xc5\xa1tudija, pa tudi zgodovine posebnega \xc5\xa1olstva. Prispeval je vsebinsko zasnovo in v sodelovanju z Andrejem Vovkom izvedbo prvega dela stalne razstave Slovenskega \xc5\xa1olskega muzeja v Ljubljani ter deloma v soavtorstvu zasnovo in izvedbo skoraj tridesetih ob\xc4\x8dasnih strokovnih razstav z obse\xc5\xbenimi in kvalitetnimi spremnimi razstavnimi katalogi. Bil je urednik ve\xc4\x8d publikacij, med drugim tudi glasila Slovenskega \xc5\xa1olskega muzeja v Ljubljani in znanstvene knji\xc5\xbene zbirke arhiva in muzeja Univerze v Ljubljani. Z referati in diskusijami je sodeloval na doma\xc4\x8dih in tujih znanstvenih konferencah in simpozijih. Objavil je vrsto znanstvenih in poljudnih \xc4\x8dlankov. Sam ali v soavtorstvu je napisal in izdal ve\xc4\x8d knjig, katalogov in zbornikov.'